khistorydata/jeongjo-sjw-relations huggingface dataset:
정조 4년
洪奉朝賀大祥。惠慶宮望哭後。大殿政院玉堂。藥房口傳問安。答曰。知道。惠慶宮。政院玉堂單子問安。答曰。罔極。惠慶宮。藥房口傳問安。答曰。罔極。中宮殿。政院玉堂。藥房口傳問安。答曰。知道。大殿中宮殿。朝廷二品以上六曹堂上奉朝賀單子問安。答曰。知道。惠慶宮。朝廷二品以上六曹堂上奉朝賀單子問安。答曰。罔極。
정조 4년
傳于徐浩修曰。右承旨入侍。
정조 4년
李亨元。以禁衛營將官來言。言啓曰。今日本營軍兵日次私習云矣。敢啓。答曰。知道。
정조 4년
金宇鎭啓曰。藥房三提調爲承候來待矣。傳曰。入侍。
정조 4년
下備忘記曰。節義卓然。在士大夫。求之絶罕。卽姜孝元是已。以是世世料祿不絶。列朝奬厲之聖意。有以仰認。邊將遞歸之後。尙未收用。可謂欠事。況今子旣移遷。父當甄敍。姜孝元五代孫前萬戶鳳喆書房色司鑰除授。
정조 4년
庚子十二月初四日巳時。上御誠正閣。右承旨入侍時。右承旨金宇鎭。假注書趙衍德。記事官金廷龍李集斗。以次進伏訖。上曰。日寒。何如。宇鎭曰。今日。則寒事甚冽矣。上曰。闕內鍮物。或有見失之弊。極甚可怪矣。宇鎭曰。此實變怪事矣。上曰。宣傳官旣有仕滿。則以判官主簿。次次陞付則。似好矣。宇鎭曰。如是。則合宜矣。上曰。大司成。何以爲之乎。宇鎭曰。以疏批之未下。姑未行公云矣。命退。諸臣以次退出。
정조 4년
庚子十二月初四日午時。上御誠正閣。藥房入侍時。藥房都提調鄭弘淳。提調金華鎭。副提調徐浩修。假注書崔守忱。記事官金廷龍李集斗。醫官吳道炯徐命緯崔宅中金成五。諸臣。以次進伏訖。弘淳曰。日寒如此。靜攝中氣候。若何。惠慶宮逢此日。曉過望哭之禮。氣候。何如。上曰。傷毁何極。上曰。予之感氣。比數日前少勝矣。弘淳曰。爲診候。率諸醫官而入矣。上曰。今則有減勢。不必診脈矣。弘淳曰。雖不診候。和解之劑。不可不用。以茶飮進御。何如。上曰。此則好矣。仍命道炯進前。上曰。若論其症樣。則間有寒熱往來之漸。兼有咳嗽。寢睡不便。若出藥。則當爲何方耶。道炯曰。杏橘茶曾試而見效。以此製入。似好矣。上曰。此不必出傳敎。自藥院製入。可也。命退。諸臣以次退出。
정조 4년
行都承旨徐浩修坐。左承旨李亨元坐。右承旨金宇鎭坐直。左副承旨宋煥億在外。右副承旨金憙坐。同副承旨宋鍈坐直。注書一員未差金載瓚病。假注書崔守忱仕趙衍德仕直。事變假注書任長源仕。
정조 4년
藥房都提調鄭弘淳。提調金華鎭。副提調徐浩修啓曰。伏未審夜間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 4년
以京畿監司狀啓。左副承旨宋煥億辭職上疏上送事。傳于宋鍈曰。前後飭敎。何如。而如是煩瀆爲事。豈不屑越。原疏還給。使之上來察職。一兩日內。如不上來。直捧禁推傳旨。
정조 4년
敦寧都正沈念祖疏曰。伏以臣於日昨。伏奉除書。以臣爲敦寧府都正者。拜命感惶。宜卽竭蹶。而第念是職無敦懿。則法不當冒居。今臣所帶。自在應遞。伏乞聖明。亟命鐫改。以存公格焉。且臣於實錄纂修之命。尤有所萬萬愧悚者。揄揚聖祖之嵬烈。昭垂萬世之信史。其事至嚴。其任甚重。雖以前輩之才著三長。望隆一代者。亦莫不逡巡於是役。而況如臣文識俱短。資歷最淺。顧安敢晏然秉管。猥從諸彦之後。不思僨事之戒哉。此臣所以彌日驚懼。不敢以奉承爲恭也。玆因短章。兼暴微懇。亦願聖上。俯燭實情。竝許遞免。公私幸甚。臣無任屛營祈懇之至。答曰。省疏具悉。爾其勿辭纂修。
정조 4년
知敦寧宋德相疏曰。伏以臣頃遭家慼。經營葬埋。奔走悲悴之餘。舊患新𧏮。迭相添劇。四朔沈頓。朝暮待盡。夜晝之理。臣非不知。望八之齡。亦何所憾。惟是主恩未報。死目難瞑。而身在野外。名係朝籍。本兼諸銜。經歲虛帶。數行文字。締構不得。丐免一事。亦未自力。不特臣心惶縮。靡所自容。其爲損朝家事面如何哉。顧今天運循環。稚陽已復。而臣亦噓出一口氣。幸得一半分生意。始敢亟攄已枯之腸。庸治乞身之章。而神迷氣促。把筆還止。費了七八日子。乃克綴成。玆從縣道以聞。伏乞聖慈。俯垂矜憐。將臣本職兼帶。一竝鐫遞。俾臣死之日。得以野服從事。則臣敢不感戴恩榮。含笑入地乎。抑臣於向來沈樂洙之疏。雖甚疲駑。誠不欲呶呶爭辨。許久泯默。蓋不但爲危喘垂死。未遑他事而然矣。今旣拜疏辭官。亦不敢不因此略陳焉。嗚呼。樂洙疏語。持臣姪子臣煥億甚急。而顧其一篇精神。專在臣身。煥億。特其影子耳。然其言未嘗就實跡執眞贓。而徒以無形影沒模捉之事。矻矻構成罪案。要以疑亂聖聽。探試天意。臣於此。竊不勝隕越悸怖之至。仍念煥億之於洪國榮國榮之於賤臣。臣固精昏。曾不記一言一事之與樂洙言彷彿者。不知樂洙從何聞之。若是其容易說道耶。且樂洙與臣家。本無纖芥嫌怨。而向臣在都時。樂洙於私次公會。必來見臣。致款致禮。輒出尋常。臣亦與之親厚異佗焉。則苟有所聞。毋論虛實。相對規切。不害爲忠告之道。而不此之爲。必於群憾叢集。衆鏑伺發之日。忽挺身立幟。有若立功自效然者。何歟。嗚呼。臣半年在朝。無一裨補。自恃無隱。不念觸諱。遂致半世之人。嫉若私讎。百計中傷。必欲陷之罔測之科。如樂洙之素相好者。亦甘爲前茅而不辭焉。此莫非臣之狂率愚妄之罪也。尙誰尤哉。臣實自悼焉。噫。苟非殿下。曲爲臣叔姪之地。則臣之叔姪。其尙免湛滅之禍乎。古所謂拔之抗坎。置諸袵席者。不足以喩玆恩遇。臣每奉讀聖敎中。提及先臣處。自不覺涕血交迸。嗚呼。臣雖薤身粉骨。何能圖酬其萬一也哉。雖然。今臣終逭嚴誅。則彼之爲計也。靡有止息。將不知幾箇樂洙復出。是豈淸朝之美風乎。惟願聖明。諒此理勢。亟降威罰於臣身。以快人心。以安愚分。千萬幸甚。臣無任屛營祈懇之至。答曰。省疏具悉卿懇。卿還鄕已閱歲。而無意幡然。方切虛佇之思。見卿疏本。知有所愼。爲卿不勝悶慮。至於紙末所引。向有痛辨之敎。今欲慰勉於卿。其說無以加此。此不更申。卿可諒未。大抵人志之未定。皆由朝廷規模未立而然。予庸反省慙歎。於卿何有。卿須安心勿辭。益加善攝。竢少間登途。以副區區之望也。仍傳曰。此批答。遣史官傳諭。
정조 4년
左副承旨宋煥億疏曰。伏以臣日昨猥將私義。仰瀆宸聽。席藳私次。大何是竢。乃於批旨之下。不惟不加之罪。促臣從速上來察職。臣情窮勢蹙。進伏近地。更欲呼籲。及到江外。伏聞職名已得遞改。私分甚幸。感祝還家。卽接京報。復有銀臺除命。噫。二日之內。旣遞旋授。此誠異渥。螻蟻賤臣。何以獲此於殿下。震越感泣。罔知所以自措也。嗚呼。臣生逢聖主。親沐洪造。一毛一髮。皆非己有。而雨露恩私。若偏臣身。今聖上之命臣而召臣者。又出特恩。臣雖頑迷。亦非木石。則寧不知感。生而殞首。死而結草。猶不足酬報萬一。若有一分可進之勢。則豈不欲致身輦下。筋力奔走。以爲對揚罔極之恩。而第遭罹之罔測。千古罕有。如非我殿下前後曲庇。則臣之叔姪。何能免湛滅之禍也。臣自有是事。天地之大而一身之渺然。無所自容。腐心痛骨。每恨視息之尙存。以此情地。官職去就。初無暇言。雖欲徒恃恩數。抗顔周行。其於公議之甚嚴。廉防之至重。何哉。噫。情事未白之前。蠢動之無路。如右所陳。更到江郊。冒上辭本。甘自歸於孤恩方命。犯分蔑義之科。此豈臣素心也。瞻望五雲。有隕如瀉而已。臣衷情悲苦。言不暇擇。倘蒙聖明。特察臣之所辭。非出於例飾。亟命刊臣所叨之職。治臣荐違之辜。仍許臣杜門田里。省愆沒齒。則其於國體賤分。豈不大幸也哉。臣無任悚懼震慄泣血祈懇之至。
정조 4년
庚子十二月初五日午時。上御誠正閣。禮房承旨入侍時。右承旨金宇鎭。假注書趙衍德。記事官金廷龍李集斗。以次進伏訖。上曰。洪忠御史消息。或有聞知乎。宇鎭曰。姑未得聞矣。上曰。領相爲司饔都提擧。今至幾年乎。宇鎭曰。將爲十餘年矣。上曰。前者李錫杓之上疏。謂之如何乎。宇鎭曰。自儒時述著囊中。而世謂之名疏矣。上曰。鎭川倅誰也。宇鎭曰。趙廷鉉矣。命退。諸臣以次出。
정조 4년
庚子十二月初五日申時。上御誠正閣。禮房承旨入侍時。右承旨金宇鎭。假注書趙衍德。記事官金廷龍李集斗。以次進伏訖。上曰。監煎時。醫官盡爲來待乎。宇鎭曰。果爲待令矣。命書宋德相疏批。又命書沈念祖疏批訖。命書傳敎曰。實錄堂上沈念祖。本職旣無敦寧。則勢難仍帶。許遞。待明朝牌招。申飭行公。上曰。坐直誰也。宇鎭曰。臣與宋鍈矣。命退。諸臣以次退出。
정조 4년
行都承旨徐浩修坐。左承旨李亨元坐。右承旨金宇鎭坐直。左副承旨宋煥億在外。右副承旨金憙坐。同副承旨宋鍈坐直。注書一員未差金載瓚病。假注書崔守忱仕趙衍德仕直。事變假注書徐美修仕。
정조 4년
金宇鎭啓曰。西氷庫別提李舒永。來呈肅單。而莫重御覽文字。有刀擦不精處。故使之改書。則以致遲滯。未及同呈於拜辭。揆以事體。極爲未安。從重推考。係是藏氷。下直原單子。不得已捧入之意。敢啓。答曰。知道。
정조 4년
徐浩修啓曰。戶曹參判李命植。除拜後過三日不爲出肅。依定式推考警責。仍卽牌招察任。何如。傳曰。允。
정조 4년
徐浩修啓曰。領議政金尙喆。右議政李徽之。有稟達事。來詣請對矣。傳曰。入侍。
정조 4년
金宇鎭啓曰。藥房三提調。爲承候來待矣。傳曰。入侍。
정조 4년
兵曹口傳政事。副司直沈念祖單付。
정조 4년
傳于金憙曰。都承旨入侍。
정조 4년
事變假注書望。任長源奉命在外。代以徐美修爲事變假注書。
정조 4년
傳于宋鍈曰。右承旨與提調入侍。
정조 4년
左議政徐命善箚曰。伏以今日諸大臣。以璿譜莫重處誤錄事。將欲相率求對云。臣病裏聞此。蹶然驚起。取考曆本。反復參訂。則其爲差錯也。審矣。夫以金匱之寶牒。謹載虹流之聖節。以之昭景籙而賁天休者。其事至敬。其義至嚴。一或於此。不盡其嚴敬之實。則如國體。何如。臣分何。今於旣覺之後。決不容一刻遲留。伏乞亟命有司。劃卽設廳。修正前後堂郞不謹之罪。一竝重勘。斷不可已也。臣偶然一疾。轉輾沈重。數日之間。不啻落下幾層。渾身浮黃。四肢無力。雖於房闥之內。亦不能坐臥。自謀束帶趨朝。非所可論。適以此時。遘此危疾。不能隨後僚相。以自效其奔走之誠。瞻望雲天。此何人哉。惟願遄被譴何。以安私心焉。取進正。答曰。省箚具悉卿懇。向於筵席。見卿神觀消瘐。竊爲卿悶慮。日間愼節。又復添劇云。固知卿无妄之遄獲勿藥。而天氣嚴寒。此時調將。恐不適宜。惟冀卿之安心勿辭。加意愼攝也。監譜堂郞事。已從首揆之請矣。仍傳曰。此批答。遣史官傳諭。仍令御醫。持藥物看病。
정조 4년
庚子十二月初六日巳時。上御誠正閣。右承旨入侍時。右承旨金宇鎭。假注書趙衍德。記事官金廷龍李集斗。以次進伏訖。上曰。大臣來待閤外乎。宇鎭曰。然矣。上曰。大臣藥房同爲入侍。賤臣承命出。與領議政金尙喆。領府事鄭弘淳。右議政李徽之。戶曹判書金華鎭。行都承旨徐浩修。醫官吳道炯徐命緯崔宅中金成五進伏。尙喆曰。數日間聖體調攝。若何。上曰。比諸日前。稍減痛勢。而尙多餘症矣。尙喆曰。王大妃殿氣候。若何。上曰。一樣矣。尙喆曰。惠慶宮。以初四日。過奉朝賀祥期後。姑無損傷之節乎。上曰。一樣矣。尙喆曰。日前奉朝賀子孫調用事。下敎。出於聖孝之慰悅。慈宮之意也。臣等尙不勝欽嘆矣。上曰。卿則近得無恙乎。神色無減矣。尙喆曰。臣亦近頗不健矣。上曰。左相病狀。聞甚可悶矣。今果何如也。浩修曰。病情頗劇。手足浮黃。脚勢戰慄。有難從速差勝之望矣。尙喆曰。聖上誕日干支。以己酉誤印。事甚驚心。故臣等以爲請對矣。上曰。緣何而至於誤印乎。卿等見其己卯本乎。徽之曰。臣果爲考見矣。上曰。領府事聞之乎。弘淳曰。臣亦得聞。而事極驚怪矣。尙喆曰。璿源譜略。事體至嚴至重。聖上誕日干支。卽己卯。而己卯年冊封後。譜略修正時。以己酉誤印。其後登極後修正時。仍前誤印。事極萬萬驚心。今於覺悟之後。前後監印諸臣。其在國體臣分。不可置而不論。己卯丁酉前後譜略修正時。本寺提調及校正堂郞。一竝施以竄配之典。何如。上曰。竄配則過矣。削職。可也。尙喆曰。譜略差誤之字。卽令釐正。何如。上曰。依爲之。出擧條命書榻敎曰。宗簿寺當該堂郞。一竝削職。上曰。其時校正堂上誰也。尙喆曰。李昌壽韓光會等矣。命書傳敎曰。宗簿堂郞。現告中身故人。勿論。上曰。史庫所在。似當改正矣。尙喆曰。此亦從速釐正。宜矣。上曰。明年曝曬時。改正。可也。上曰。宗簿提調。今誰爲之也。宇鎭曰。李𡊠矣。上曰。前以亞卿差出乎。尙喆曰。曾未見之矣。上曰。是職甚重矣。徽之曰。事係宗譜。故爲任重且大矣。上曰。訓將之病。近得何如也。徽之曰。今則食飮差勝云矣。上曰。卿等可知其可將材矣。尙喆曰。將任至重。惟在聖簡。臣何敢薦引乎。雖欲擬定。實無可合人。至於日前御將之望。只以二人擬入。事甚可悶矣。上曰。六曹長官。多有頉報。褒貶。何以爲之乎。判尹則似有變通。而刑判則當其貶坐。可也。上曰。近者痰滯盈膈。咳嗽竝作。必是外寒未解而然矣。加用前藥三貼。何如。道炯曰。此藥有效無害。而宜用消散之劑矣。命書榻敎曰。加味養胃散一貼煎入。命退。諸臣以次退出。
정조 4년
庚子十二月初六日午時。上御誠正閣。都承旨入侍時。行都承旨徐浩修。假注書趙衍德。記事官金廷龍李集斗。以次進伏訖。上命讀左相箚子。浩修讀奏訖。命書箚批。又命書傳敎曰。近來史局堂上不備。殊非加差董促之意。知實錄事金熤。連爲懸病不參。雖未知情之如何。事體所在。誠極寒心。從重推考。卽爲牌招。申飭行公。上曰。實錄卷數。當爲幾何乎。浩修曰。姑未的知。而當爲七八十卷云矣。上曰。校正誰果爲之乎。浩修曰。蔡濟恭出去後。只有趙㻐而已矣。命退。諸臣以次退出。
정조 4년
庚子十二月初六日申時。上御誠正閣。藥房提調入侍時。提調金華鎭。右承旨金宇鎭。假注書趙衍德。記事官金廷龍李集斗。醫官吳道炯。以次進伏訖。華鎭。擎進加味養胃湯。上曰。寒感尙未快解。進服此藥。如何。道炯曰。此藥本自有效無害之劑矣。上進御訖。下敎曰。明日亦以此藥煎進。可也。道炯先退。上曰。宗簿堂郞現告。已爲抄出乎。宇鎭曰。俄者下敎。以身故人勿爲擧論。而事係重大。故不可循例現告矣。宇鎭曰。金孝大家碑文事。尙未擧行云。何以爲之乎。上曰。此是敬順王碑文乎。宇鎭曰。然矣。上曰。後日次對。稟定。可也。宇鎭曰。適因言端。敢此仰達矣。左副承旨宋煥億昨日飭敎之下。不敢偃處江郊。今方入來云。卽爲牌招。何如。上曰。依爲之。出擧條命書榻敎曰。左副承旨宋煥億牌招。華鎭曰。明日湯劑進御。知其正時。然後可以趁期煎入矣。上曰。午後煎進。可也。命退。諸臣以次退出。
정조 4년
行都承旨徐浩修坐。左承旨李亨逵坐。右承旨朴祐源坐直。左副承旨李亨元坐。右副承旨金憙坐。同副承旨宋鍈坐直。注書一員未差金載瓚病。假注書崔守忱仕趙衍德仕直。事變假注書徐美修仕。
정조 4년
李亨逵。以禁衛營將官來言。言啓曰。今日本營軍兵日次私習云矣。敢啓。答曰。知道。
정조 4년
金憙啓曰。自癸酉年。至丁丑年日記。合六十二卷。實錄廳輸送之意。敢啓。答曰。知道。
정조 4년
又啓曰。大司成徐有防。疏批已下。卽爲牌招察任。何如。傳曰。允。
정조 4년
傳于李亨元曰。左副承旨有實𧏮云。許遞。前望單子入之。
정조 4년
傳于朴祐源曰。新除授承旨牌招察任。
정조 4년
徐浩修啓曰。慶尙左水使金海柱狀啓。進上靑魚。趁未封進。惶恐待罪事。傳曰。勿待罪事。回諭。
정조 4년
下備忘記曰。黑山島漂到彼人。待問情公文上來。回下則必費日字。當此冬節。淹滯可悶。爲先優給衣糧。其他住接等事。另飭地方官。着意擧行。船路。旱路間從其願發送後。擧行形止狀聞事。自備局。待城門開。卽爲傳驛行會。
정조 4년
大司成徐有防疏曰。伏以臣於日昨。伏奉敎旨。以臣爲成均館大司成者。臣聞命驚惶。莫省攸措。噫。臣門地素寒。材識俱短。凡世所稱淸官顯職。不惟臣非所自期。人亦不以此待之。此不待臣言。而庶幾聖鑑之所畢燭也。適當位著承乏之時。每多公器濫竽之譏。而節次兜攬。殆若固有。有除輒膺。不敢牢辭者。誠以受恩如天。圖報無地。耿然寸心。祗以奔走殫竭四字。爲一半分報效之道。故或不免爲分義是重。廉隅反輕之歸。而今此國子新命。尤有所大難安。銓衡之要。而貳於兩堂。喉舌之重。而間於諸僚。則猶或諉以承佐下風。備數末班。而至若任長一館。而冠諸儒訓迪之方。勸課之責。俱萃一身。而虞家之敎胄。周禮之成均。比諸他職。尤爲自別。苟非望實足以矜式。文學素爲推服。則上不可以輕授。下不可以遽膺也。明矣。今乃以如臣無似。循例苟充。又蒙誤恩。致使多士嗤點。群情駭惑。其爲辱朝廷而羞當世。誠非細故。此臣所以徊徨踧踖。終不敢以前日之竭蹶。爲恭也。言出衷曲。辭非假飾。而況今泮製未畢。期限已迫。貢果將至。主館尤緊。此時此任。尤不容少曠。召牌之下。承膺無路。玆陳短章。仰暴微懇。伏乞聖明。俯垂諒察。亟遞臣新授職名。以重公器。以安私分。千萬幸甚。臣無任屛營祈懇之至。答曰。省疏具悉。爾其勿辭察職。
정조 4년
庚子十二月初七日辰時。上御誠正閣。右承旨入侍時。右承旨金宇鎭。假注書趙衍德。記事官金廷龍李集斗。以次進伏訖。上命書傳敎曰。左副承旨宋煥億。又此違牌。是豈分義之所敢出。禁推傳旨捧入。前望單子入之。待下批。牌招察任。命退。諸臣以次退出。
정조 4년
庚子十二月初七日午時。上御誠正閣。左承旨入侍時。左承旨朴祐源。假注書趙衍德。編修官文采五。記事官李集斗。以次進伏訖。上命書榻敎曰。藥房提調。持加味養胃湯入侍。賤臣。承命出召金華鎭吳道炯。持湯劑進伏。上曰。感寒尙未快解。是甚可悶矣。道炯曰。以外間言之。人之患感。或至屢日。而未得差減矣。上進御加味養胃湯訖。華鎭曰。明月亦爲待下敎煎進乎。上曰。可矣。華鎭曰。此藥連爲進御後。姑無煩熱之症乎。上曰。連服此藥後。頗覺差勝矣。道炯先退。上曰。宗簿提調。差以亞卿者。亦有古例乎。華鎭曰。聞之則前有李潭爲之云矣。上曰。校正事。不必設廳。只以誤印一張。刊改。可矣。華鎭曰。如是則好矣。上曰。卿與尹東昇。同爲承旨乎。華鎭曰。然矣。上曰。尹東昇善行承宣。且多才藝矣。華鎭曰。然矣。上曰。兵判雖是初政。何如是疎忽也。華鎭曰。吏判則自有所聞所見。似或無難。至於兵判。則實是生疎所致矣。上曰。戶曹所儲銀。爲幾許兩乎。華鎭曰。只有六萬餘兩。而歲後則似有開用之事矣。上曰。爲數何其太少也。華鎭曰。所用者多。所入者少故也。上曰。與兵曹。何如。華鎭曰。兵曹則只掌一曹。戶曹則分排各司。故所儲之數。反不如兵曹矣。上曰。咸鏡道稅穀。何不上納乎。華鎭曰。大抵北道。與平安道等留蓄年條。以備不虞之意矣。上曰。羅蔘以何樣捧納乎。華鎭曰。今年則申飭該道監司。使卽捧上。而似勝於前所捧納者矣。命退。諸臣以次退出。
정조 4년
庚子十二月初七日午時。上御誠正閣。都承旨入侍時。行都承旨徐浩修。假注書崔守忱。記事官金廷龍李集斗。諸臣。以次進伏訖。上曰。新除承旨入來乎。浩修曰。未及入來矣。上曰。有留院公事乎。浩修曰。有留院狀啓數三度矣。上曰。持入。賤臣承命持入。浩修讀奏。上曰。惠慶宮進服一錢重人蔘粟米飮。自今日停止事。出榻敎命退。諸臣以次退出。
정조 4년
庚子十二月初七日初更四點。上御誠正閣。右承旨入侍時。直閣徐鼎修。右承旨朴祐源。假注書趙衍德。編修官文采五。記事官李集斗。以次進伏訖。上命讀正書朝報。祐源讀奏訖。上謂鼎修曰。往于內閣。朝報誤書處。考正。可也。上謂賤臣曰。日前次對筵說。今已修正乎。賤臣曰。姑未正書矣。上曰。速速書入。可也。命退。諸臣以次退出。
정조 4년
行都承旨徐浩修坐。左承旨李亨逵坐直。右承旨朴祐源坐。左副承旨未差。右副承旨李亨元坐直。同副承旨未差。注書一員未差金載瓚病。假注書崔守忱仕趙衍德仕直。事變假注書徐美修仕。
정조 4년
李亨逵。以都摠府言啓曰。今日入直內三廳。武兼禁軍及軍兵等。當爲中日習射。而國忌齋戒相値。不得爲之之意。敢啓。答曰。知道。
정조 4년
以洪忠監司狀啓。下備忘記于李亨逵曰。目下催租捧糴。邑務不但孔殷。況封庫之代。尤宜另擇。不然則徒煩迎送。寧非無實之甚乎。以此申飭銓曹。明日政各別擇擬。
정조 4년
大司成前望單子入之。金憙落點。
정조 4년
有政。吏批。判書李衍祥進。參判鄭民始進。參議鄭志儉進。左承旨李亨逵進。以柳義養爲承旨。兪彦鎬爲左參贊。洪檢爲刑曹參判。李敬養爲戶曹參議。李鎭恒爲敦寧都正。金鍾秀爲活人提調。閔修益爲禁府都事。柳東亨爲稷山縣監。金漢采爲順懷墓守衛官。
정조 4년
兵批。判書李性源進。參判洪良浩病。參議朴師崙入直進。參知李象靖在外未肅拜。右副承旨李亨元進。以嚴璹爲同知。任觀周爲僉知。沈頤之爲副摠管。李健秀爲五衛將。副司直單金宇鎭。
정조 4년
傳于朴祐源曰。藥房提調。持湯劑入侍。
정조 4년
庚子十二月初八日辰時。上御誠正閣。左承旨入侍時。左承旨李亨逵。假注書趙衍德。編修官文采五。記事官李集斗。以次進伏訖。上命書傳敎曰。政官牌招開政。又命書傳敎曰。大司成前望單子入之。待下批牌招察任。命退。諸臣以次退出。
정조 4년
庚子十二月初八日午時。上御誠正閣。右承旨入侍時。右承旨朴祐源。假注書趙衍德。編修官文采五。記事官李集斗。以次進伏訖。上曰。吏曹參判入侍。賤臣承命出。召鄭民始進伏。上曰。左相之病。聞甚可悶矣。民始曰。自昨今少差云矣。上曰。譜略誤印事。卿其知之乎。民始曰。聞甚驚怪矣。上曰。迨今覺發。猶可謂幸矣。民始曰。然矣。上曰。再明次對。左相可以入來乎。民始曰。病未快差。似不能造朝矣。命退。諸臣以次退出。
정조 4년
庚子十二月初八日申時。上御誠正閣。藥房入侍時。藥房提調金華鎭。副提調徐浩修。假注書崔守忱。編修官文采五。記事官李集斗。醫官吳道炯徐命緯崔宅中金成五。諸臣。以次進伏訖。華鎭曰。聖體。若何。上曰。差勝矣。華鎭。擎進湯劑。上進御。上曰。加服二貼。何如。道炯伏奏曰。誠好矣。上曰。明日湯劑。待下敎煎入。可也。華鎭先退。道炯亦退。上曰。承旨房望事。誠不察矣。浩修曰。聖敎誠然矣。朴祐源之於兵判。有甥姪應避之嫌。而不爲懸入。臣叔方帶廚院都提擧。而臣之名下。不懸相避。至於蒙點。該房擧行。尤是不察矣。命書傳敎曰。房望做錯。已極非細。廚院副提擧望單。亦有不察。而至於受點。此等事。何可每煩飭敎。當該承旨遞差。副提擧望爻周。更爲書入。出傳敎上曰。上直承旨誰也。浩修曰。同副。而今下此敎。他承旨牌招入直。似好矣。上曰。左相之病。何如。浩修曰。四末浮氣。面部浮氣未差矣。命書傳敎曰。在外承旨許遞。與未差之代。政官待明朝牌招。開政差出事。出榻敎命退。諸臣以次退出。
정조 4년
行都承旨徐浩修坐。左承旨李亨逵坐。右承旨徐有防坐直。左副承旨朴祐源坐。右副承旨李亨元坐直。同副承旨鄭趾煥在外。注書一員未差金載瓚病。假注書崔守忱仕趙衍德仕直。事變假注書徐美修仕。
정조 4년
傳于李亨逵曰。新除授承旨敍用。牌招察任。
정조 4년
傳于徐有防曰。藥房提調入侍。
정조 4년
有政。吏批。判書李衍祥進。參判鄭民始進。參議鄭志儉進。右承旨徐有防進。以鄭趾煥爲承旨。沈頤之爲同義禁。尹昹爲扶餘縣監。承文著作單任長源。
정조 4년
兵批。判書李性源進。參判洪良浩式暇。參議朴師崙入直進。參知李象靖在外未肅拜。右副承旨李亨元進。以郭聖濟爲知事。具守謙爲訓鍊判官。具純爲白翎僉使。
정조 4년
徐浩修啓曰。新除授右副承旨鄭趾煥。卽爲牌招。何如。傳曰。允。
정조 4년
傳于李亨元曰。留院公事入之。
정조 4년
傳于李亨元曰。時囚罪人劉仁默。分揀放送。
정조 4년
正言李兢淵疏曰。伏以臣向叨憲職。冒沒一出。非謂言責重任誠有堪承之望。只緣感激恩數。少效叩謝之忱。仍因盤礴。決無是理。且臣母病。間經危症。尙未差減。離捨供職。亦無其勢。是以。屢犯逋慢。恭俟威罰。不料恩遞纔蒙。新除復降。至下勿施傳旨。促令承牌之敎。臣於是驚惶隕越。罔知攸措。章皇入肅。粗伸義分。而持正之職名雖殊。臺諫之責任無間。則必辭之計。有違初心。自顧慙恧。無以自解。噫。官以諫名。而憒憒蔑裂。曾不能出一言論一事。使淸朝耳目之寄。殆同虛設。以自陷於瘝官負職之科。則非但臣之辜恩。罪實難貰。其爲貽累聖簡。亦當如何。必欲早自辭巽。不避違傲者。良以此也。仍念臣偏蒙河海之恩。未效涓埃之報。惟有一死。銘在心肺。今若置臣於閑司漫職。責之以筋力奔走。則安敢爲占便之計。固辭至此耶。區區迷執。斷斷若是。更瀝肝血。仰瀆崇嚴。伏乞聖慈。天地父母。俯賜諒察。特削臣職。以安賤分。不勝大願。臣方乞免之不暇。何敢冒昧論說。而輿憤所同。不宜緘默。一二民瘼。亦有見聞。略此附陳焉。嗚呼。今日合辭之請。其果可已而不已者乎。君讎國賊。罪貫惡盈。固不可一天共戴。亦不可一刻容貸。而一日二日。至于今日。王綱漸夷。天計尙稽。群下之不能沬血碎首。感回天心者。其罪固大矣。而臣愚死罪。亦不能無憾於天地之大也。竊瞷殿下。學貫群聖。明燭萬理。政令事爲。泛應曲當。瞻聆所及。孰不欽歎。而獨於懲討一事。只賜例批。終靳兪音。未免爲恩以掩義。私以害公之歸。臣實爲殿下惜之。伏願殿下。廓揮乾斷。快伸邦憲。使亂賊知懼。國勢奠安焉。民惟邦本。本固邦寧。卽書經所訓。而生民休戚。專係守令。愼擇之方。不容少緩。而數遞之害。大關民邑。蓋居官者。時月稍久。然後始可以官民相知。而邑弊民瘼。漸有矯捄之道矣。近來守宰。或有移遷於數朔之內者。若此則雖有龔黃之才。亦何以展其所蘊乎。此不但迎送之爲弊而已。伏願殿下。另飭銓曹。申明舊典。朔數之內。毋得遷轉。以爲久任責成之道焉。外邑軍布之錢木參半。法意非不好矣。而自減一疋之後。一夫所納。不過一疋。則一疋之內。無以行參半之法。故例以純錢捧之。始乃分半作木。以是之故。木邊則輒皆加捧。大爲民弊。臣意則令道臣。商量道內綿農之豐歉。木貴處則以純錢捧之。木賤處則以純木捧之。以準其錢木參半之數。則無損於國而有益於民。伏願殿下。下詢廟堂。定式施行焉。近來魚産漸貴。民不得鮮食久矣。究厥所由。則蓋緣均役之後。諸處漁箭。皆有定稅。雖不得魚。亦納其稅。故民不敢隨意設箭之致也。均役事目。雖不可輕易變改。若使各道。捧納漁箭所出元定之數。而均廳不復主管其箭數。則國無所失。而民必蒙惠。伏願殿下。下詢廟堂。以爲捄弊之道焉。大同之移劃軍門。固是不得已之事。而船人輸納之際。爲弊多端。雖以湖南言之。大同千石之船價。爲二百石。而千石之中。若載移劃數百石。則所受船價。太半爲軍門情債之歸。船漢之呼冤。固已可矜。而納稅之民。亦因此受害。伏願殿下。下詢廟堂。一依各宮房例。自戶曹捧給。以杜弊源焉。各司奴婢之在外邑者。厥數夥然。而此則雖有逃故。不許頉減。故年過百歲者。尙在案中。指徵無處者。亦責其貢。族徵隣徵。到處皆然。無辜之民。不能支保。伏願殿下。申飭各司。詳覈頉給。俾除橫侵之弊焉。京城市肆。卽都民資生之源。而所謂都賈要路。綱利操縱。潛賣之弊。日增月滋。由此而市民失業。物貨騰踊。事雖微細。爲害則大。伏願殿下。嚴飭法司。另加禁斷焉。臣無任屛營祈懇之至。答曰。省疏具悉。所陳數條。寂然之中。猶賢乎已。下廟堂逐條覆奏。爾其勿辭。從速察職。
정조 4년
庚子十二月初九日辰時。上御誠正閣。右承旨入侍時。右承旨朴祐源。假注書趙衍德。編修官文采五。記事官李集斗。以次進伏訖。上曰。明日當行次對矣。上曰。政官盡爲入來乎。祐源曰。俄已入來矣。命退。諸臣以次退出。
정조 4년
庚子十二月初九日午時。上御誠正閣。右承旨入侍時。右承旨徐有防。假注書趙衍德。編修官文采五。記事官李集斗。以次進伏訖。上曰。直閣入直於玉堂乎。有防曰。然矣。上曰。吏判之爲政生疎。至於宗簿提調。以亞卿擬差。可怪矣。有防曰。然矣。上曰。坐直誰也。有防曰。臣以屢日後入來。故欲爲坐直矣。上曰。寒感以至屢日不差。可悶矣。有防曰。聖體調攝。尙此彌留。似是膈痰未下而然矣。實不勝悶慮之忱矣。上曰。合製何當設行乎。有防曰。陞補畢抄然後。以設合製矣。命退。諸臣以次退出。
정조 4년
庚子十二月初九日未時。上御誠正閣。藥房提調入侍時。提調金華鎭。右承旨徐有防。假注書趙衍德。編修官文采五。記事官李集斗。以次進伏訖。華鎭曰。今日聖體調攝。若何。上曰。比諸日昨。尤有差減矣。華鎭曰。湯劑已爲監煎待令。何以爲之乎。上曰。旣已煎置。使醫官。以差備封進。可也。命退。諸臣以次退出。
정조 4년
庚子十二月初九日申時。上御誠正閣。坐直承旨入侍時。右副承旨李亨元。假注書趙衍德。編修官文采五。記事官李集斗。以次進伏訖。上曰。直閣入侍。賤臣承命出。召徐鼎修進伏。上曰。日記今年內當爲修正乎。鼎修曰。似難歲前畢修矣。上曰。宋文述。當其注書之任。凡爲幾日乎。知入。賤臣。承命出回奏曰。凡七日云矣。命書傳敎曰。前假注書宋文述。若干日仕進之後。今已八朔日記。尙不修納。催促之後。前後推托之狀。萬萬駭然。令該府。卽爲拿問。畢納後。草記。命讀各道狀啓。亨元讀奏。至李鎭斗押去洪柱翼狀。亨元曰。罪人押去。何等時急。而發行十一日。始到海南縣。已是稽緩。而莫重啓本。月日之下。不塡某時。尤涉疎忽。當該禁府都事李鎭斗。從重推考。何如。上曰。依爲之。出擧條又命讀李兢淵疏。亨元讀奏訖。上曰。趙興鎭正月日記。必以今夜盡爲修正。明日內粧冊以納事。分付。賤臣承命出來。分付。命退。諸臣以次退出。
정조 4년
行都承旨徐浩修坐。左承旨李亨逵坐。右承旨徐有防坐。左副承旨柳義養在外。右副承旨李亨元坐直。同副承旨金宇鎭坐直。注書一員未差金載瓚仕。假注書趙衍德仕直。事變假注書徐美修仕。
정조 4년
藥房都提調鄭弘淳。提調金華鎭。副提調徐浩修啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等。不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
徐有防啓曰。明日。乃是小寒。自明日日暖間。視事頉稟之意。敢啓。答曰。知道。
정조 4년
李亨元啓曰。合辭方張之時。諫院無詣臺之員。事甚未安。未肅拜呈告人員。竝卽牌招。何如。傳曰。允。
정조 4년
傳于柳義養曰。左副承旨。與直提學入侍。
정조 4년
傳于李亨逵曰。新除授承旨。牌招察仕。
정조 4년
傳于金宇鎭曰。政官待明朝牌招開政。
정조 4년
傳于金宇鎭曰。開坼不遠。而六曹長官。多不備員。工曹判書金鍾秀。今姑許遞。旣無情勢。則一味不肅。揆以分義。安容乃爾。漢城判尹權噵罷職。
정조 4년
傳于金宇鎭曰。六曹長官。旣命備員。則各司褒貶無得言頉事。各別申飭。應頉未磨勘諸司。抄出書入事。吏兵房知悉。
정조 4년
以校理金履正牌不進罷職傳旨。傳于金宇鎭曰。只推。
정조 4년
金宇鎭。以弘文館言啓曰。校理金履正。旣有只推之命。卽爲牌招察任。何如。傳曰。允。
정조 4년
徐浩修。以吏曹言啓曰。通禮院右通禮金和中呈狀內。身病甚重。勢難察任云。今姑改差。何如。傳曰。允。
정조 4년
又以吏曹言啓曰。東學訓導文粲圭。除授後過限未肅拜。依例改差。何如。傳曰。允。
정조 4년
徐有防。以實錄廳郞廳。因摠裁官意啓曰。謄錄郞廳李運彬。身病猝重。勢難察任。不得已減下。其代副司果尹履相差下。使之察任。何如。傳曰。允。
정조 4년
吏批口傳政事。兼實錄記事官尹履相單付。
정조 4년
柳義養。以訓鍊都監言啓曰。本局諸將官。自正月至十二月射講居首人。依例別單書入之意。敢啓。答曰。知道。
정조 4년
金宇鎭。以摠戎廳言啓曰。本廳諸將官。今年射講居首人。別單書入之意。敢啓。答曰。知道。
정조 4년
李亨元。以刑曹言啓曰。排設房軍士書房色軍士。參酌放送事。命下矣。依傳敎。排設房軍士福乭。書房色軍士占乭。竝卽放送之意。敢啓。答曰。知道。
정조 4년
李亨逵。以漢城府言啓曰。臣伏奉判付辭意。氷戶一節。方爲各別申飭。發遣各部官員。江居士夫亭舍之自前頉免者。使之一一査出。依事目出役矣。卽接西部所報。不善擧行間。有實戶之見漏者。當此朝令嚴飭之日。該部之慢忽。不可無罪。當該部官。拿問處之。何如。傳曰。允。
정조 4년
李亨元。以義禁府言啓曰。漢城府啓辭內。當該部官拿問處之事。允下矣。西部都事金斗應。今方待命。卽爲拿囚之意。敢啓。答曰。知道。
정조 4년
又以義禁府言啓曰。前假注書宋文述。令該府。卽爲拿問事。傳旨啓下矣。宋文述。時在全羅道全州地云。依例發遣府羅將。拿來。何如。傳曰。允。
정조 4년
持平鄭益祚啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。第五件六件事。亟停勿煩。
정조 4년
左參贊金熤疏曰。伏以臣百短而無一長。文學尤其所短也。卽伏承新命下者。乃以臣爲藝文館提學。臣誠自顧惝怳。繼以隕越。臣以不材。偏蒙洪造。前後踐歷。何莫非名器之玷。而至於見職。尤屬僭猥。噫。館閣之職。專掌文事。事大交隣。尊詞命之體。播詔布敎。補右文之治。其爲任。若是之不輕。苟非富於文學。工於撰述。可以適用而副急者。莫宜以冒據。則銓部之以是擬臣。誠不識其何說也。臣材本魯下。習仍婾惰。少事擧業。不能猶人。晩竊科第。實是僥冒。同朝之知臣本末者。未嘗以文學見詡。矧今年紀衰頹。筆硏益疎。顧其中枵然無一字文矣。目今人才漸降。雖不及前輩遠矣。苟求其踰於臣者。亦豈曰不多。今忽以臣無文。據有是任。此無異矮人之充巨子矣。是何朝家政注。作一戲場之演劇耶。除目一出。傍觀拍手。藉使臣。徒知華銜之爲榮。不揣其分。昧然承當。則搯擢枯腸。抽出文辭。殆若眢井之求水。畢竟是行不得之事。只將呈露其醜拙。辱文苑羞當世而止耳。是誠何補於公與私哉。臣聞命戄愧。蹙伏累日。今始露章自劾。略暴衷懇。伏乞聖明。曲賜鑑燭。將臣提學之任。亟許遞改。仍命有司。勿復檢擬。則不但臣私分之粗安。亦有補於聖朝愼官之治矣。臣無任屛營祈懇之至。答曰。省疏具悉。卿其勿辭行公。
정조 4년
庚子十二月初十日辰時。上御誠正閣。藥房提調入侍時。提調金華鎭。左副承旨朴祐源。記事官金載瓚。編修官文采五。記事官李集斗。以次進伏訖。上曰。感候。今日則尤有所勝。而昨夜則乍有熱候矣。今日褒貶爲之乎。華鎭曰。已爲之矣。命書榻敎曰。加味養胃湯。自今日停止。又命書榻敎曰。惠慶宮進服人蔘粟米飮。自今日停止。命退。諸臣以次出。
정조 4년
庚子十二月初十日巳時。上御誠正閣。右承旨奎章閣直閣。同爲入侍時。右承旨徐有防。直閣徐鼎修。記事官金載瓚。編修官文采五。記事官李集斗。以次進伏訖。上命李集斗曰。六曹及京兆郞廳晝直。摘奸以來。命書傳敎曰。騎馬一匹立之。上謂鼎修曰。待敎未差。本閣只有直閣。凡事須着意爲之。可也。命退。諸臣以次出。
정조 4년
庚子十二月初十日巳時。上御誠正閣。軍士房承旨入侍時。左副承旨朴祐源。假注書趙衍德。記事官洪光一。編修官文采五。左邊捕將李昌運。以次進伏訖。上曰。進前。昌運進伏。上曰。偸竊人機捕事。有何端緖。而亦有所錄乎。昌運曰。略有所聞。而方有所錄。今此袖來矣。上命納。昌運擎進。上曰。此錄未詳。更爲詳究。可也。昌運曰。事係重大。當嚴覈以奏矣。命退。昌運先退。上曰。吏參入來乎。祐源曰。姑未知之矣。命書傳敎曰。在外承旨許遞。前望單子入之。命退。諸臣以次退出。
정조 4년
庚子十二月初十日未時。上御誠正閣。左副承旨入侍時。左副承旨朴祐源。直提學鄭民始。假注書趙衍德。記事官金廷龍。編修官文采五。以次進伏訖。上曰。政院今則具位矣。民始曰。然矣。上曰。坐直誰也。祐源曰。臣與李亨逵矣。上曰。右副同副。勿爲申退留待事。分付。賤臣。承命出來。分付。命書傳敎曰。左副承旨許遞。前望單子入之。命退。諸臣以次退出。
정조 4년
庚子十二月初十日申時。上御誠正閣。同副承旨入侍時。同副承旨金宇鎭。假注書趙衍德。記事官金廷龍。編修官文采五。以次進伏訖。上曰。領相所患。何如。宇鎭曰。今則差減矣。命書榻敎曰。右副承旨入侍。賤臣承命出。召李亨元進伏。上曰。有公事乎。亨元曰。今方有之矣。上命納公事。賤臣承命出。捧入公事。上命讀金熤疏。亨元讀奏訖。仍命書疏批。上曰。吏參出去與否。知入。賤臣承命出。回奏曰。出去已久云矣。宇鎭先退。亨元讀奏公事訖。上曰。丙申以後。自刑曹禁府刑配人。各道放未放及物故人。抄出以啓。可也。命退。諸臣以次退出。
정조 4년
行都承旨徐浩修病。左承旨李亨逵坐。右承旨徐有防坐直。左副承旨李亨元坐。右副承旨金宇鎭坐。同副承旨金憙坐直。注書二員未差。假注書趙興鎭仕姜彙鈺仕直。事變假注書徐美修仕。
정조 4년
徐有防啓曰。判尹金熤。旣入闕中。兼帶藝文提學。不爲肅謝。直爲出去。事甚未安。推考警責。何如。傳曰。允。
정조 4년
金宇鎭。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。停。
정조 4년
以來十六日儒生殿講。取稟。傳于李亨逵曰。爲之。
정조 4년
傳于金宇鎭曰。下直守令邊將。藏氷主梗官。留待。
정조 4년
傳于李亨逵曰。輪對官。明日來待。
정조 4년
金載纘汰去代。以姜彙鈺爲假注書。
정조 4년
傳于李亨逵曰。在外承旨許遞。前望單子入之。入之。金憙落點。
정조 4년
傳于徐有防曰。新除授承旨。牌招察任。
정조 4년
有政。吏批。判書李衍祥。參判鄭民始。參議鄭志儉。左承旨李亨逵進啓曰。工曹判書漢城判尹。今當差出。而擬望之人乏少。政府西壁。竝擬。何如。傳曰。允。以尹東晢爲工曹判書。金熤爲判尹。鄭民始爲司䆃提調。柳雲羽爲右通禮。白師憲爲中部都事。
정조 4년
兵判。判書李性源取才進。參判洪良浩替直。參議朴師崙入直進。參知李象靖在外未肅拜。右副承旨金宇鎭進。
정조 4년
李亨逵啓曰。今日兵曹政廳進不進書啓。判書李性源。以別取才。不當懸頉。而誤爲懸頉者。極爲未安。推考警責。何如。傳曰。允。
정조 4년
以李健秀金處坤安翼濟李廷壽元厚鎭林鵬翰李弘遠爲副護軍。朴祐源鄭趾煥宋鍈鄭觀由爲司直。
정조 4년
傳于李亨逵曰。工曹判書尹東晢。解由勿拘。
정조 4년
大司成前望單子入之。金夏材落點。
정조 4년
徐有防啓曰。合製當爲設行。而新除授大司成金夏材。卽爲牌招察任。何如。傳曰。允。
정조 4년
以備忘記。傳于金憙曰。大享不遠。貶坐在卽。在外社稷提調許遞。令該曹。口傳差出。
정조 4년
吏曹口傳政事。以洪樂性爲社稷提調。
정조 4년
以備忘記。傳于金憙曰。貶期不但不可越。以其苟艱之故。乍罷旋敍。則彼不畏法者。當以被譴。認作占便之隙。寧有如許國體。從當下敎。御營大將望筒還下。令備局知悉。
정조 4년
以大司諫李致中再牌不進罷職傳旨。傳于金憙曰。只推。
정조 4년
以大司諫李致中牌不進。罷職傳旨。傳于金憙曰。只推。更爲牌招。
정조 4년
金宇鎭。以議政府司錄。以領右相意啓曰。各司褒貶。申飭擧行事。旣有下敎矣。本府褒貶。當在明日。而右參贊兪彦鎬在外。未及上來。左參贊有闕之代。卽令該曹。口傳差出。牌招察任。以爲備員開坐之地。何如。傳曰。允。
정조 4년
吏曹口傳政事。以洪樂命爲左參贊。
정조 4년
金憙。以備邊司言啓曰。御營大將李柱國罷職之代。今當差出。而擬望之人乏少。援據古例。以二望擬入之意。敢啓。傳曰。已下敎。
정조 4년
徐有防。以弘文館言啓曰。校理金履正。旣有只推之命。卽爲牌招察任。何如。傳曰。允。
정조 4년
金宇鎭。以義禁府言啓曰。時囚罪人李廷復林鳳來李仁聃等。告身盡行追奪。徒三年定配。又五年禁錮事。照律公事判付內。李廷復依此律施行。林鳳來依允。李仁聃功減一等。啓下矣。李廷復。告身盡行追奪。洪忠道西原縣長命驛徒三年定配。又五年禁錮。林鳳來。告身盡行追奪。江原道洪川縣蓮峯驛徒三年定配。又五年李仁聃。功議一等。告身盡行追奪。黃海道黃州牧敬天驛徒二年半定配。又五年禁錮。而竝以議啓內辭意。具罪目。依例發遣府書吏。押送于各其配所。何如。傳曰。允。
정조 4년
左議政徐命善箚曰。伏以臣狗馬賤疾。浹旬彌篤。自量氣力。無望生全。幸蒙聖慈。曲加矜憐。特遣太醫。齎頒珍劑。歷試對疾之良方。獲延幾死之殘喘。臣之厚受主恩。前後何限。而又此生成之澤。偏霑一身。伏枕感泣。何以爲報。第臣所患。積有源委。危兆雖似少歇。眞元漸覺落下。倘非許久調治。無以束帶赴公。方當考績之時。況有申飭之命。而臣之所綰諸司。緣臣病蟄。不免曠廢。則臣心惶蹙。姑捨勿論。揆以國體。豈不萬萬苟艱乎。伏乞聖明。俯垂諒察。將臣所帶太廟廚院太僕訓局都提擧之任。竝卽變通。以爲及期擧行之地。千萬幸甚。答曰。省箚具悉卿懇。所愼之尙此彌留。曷勝悶念。惟期加意善攝。兼管諸司提擧事。俱非劇任。又若訓局。自在應頉之中。亦非卿之故所辭。竝不允。卿其安心勿辭焉。仍傳曰。此批答。遣史官傳諭於左議政。
정조 4년
工曹判書尹東晢疏曰。伏以臣於千萬夢外。伏奉敎旨。以臣爲工曹判書者。繼又召牌儼臨。念臣積違天陛之餘。豈不足竭蹶趨承。而臣之前任安岳郡。解由姑未成出。公格所拘。無路承膺。若其匪分之懼。有不暇論。玆敢冒犯違逋。隨詣陳懇。伏乞聖明。亟命照例勘處焉。答曰。省疏具悉。卿其勿辭行公。
정조 4년
司諫沈命德。應敎朴天衡。掌令金光岳朴聖泰。持平鄭益祚。獻納安廷玹。校理朴天行。正言洪文泳李兢淵。副校理趙鼎鎭柳孟養。修撰金翊休。副修撰金履禧徐鼎修啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中途付處。措辭見上答曰。不允。
정조 4년
司諫沈命德。掌令金光岳朴聖泰。持平鄭益祚。獻納安廷玹。正言洪文泳李兢淵啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件七件事。亟停勿煩。
정조 4년
掌令金光岳啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。第五件六件事。亟停勿煩。
정조 4년
正言李克淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。措辭見上答曰。不允。第件事。亟停勿煩。
정조 4년
庚子十二月十一日巳時。上御誠正閣。邊將主梗官入侍時。右副承旨李亨元。麟山僉使尹興莘。恃寨僉使太鵬翮。東氷庫別提崔昌熙。奉常寺參奉徐昇修。假注書趙衍德。記事官金廷龍李集斗。以次進伏訖。上曰。進前。興莘進伏。上曰。職姓名。興莘曰。麟山僉使尹興莘矣。上曰。爾以何官。遷移邊將乎。興莘曰。以巡將爲邊將矣。上曰。爾之折衝嘉善。以弓馬之技爲之乎。興莘曰。以巨弓遠射。連爲加資矣。命讀六事。興莘讀奏訖。上曰。爾之居職。若居中下之貶。則當有重勘。盡心爲治。可也。興莘先退。鵬翮進伏。上曰。年今幾何乎。鵬翮曰。七十五歲矣。上曰。爾之僉使。其果善爲乎。鵬翮曰。特蒙如天之德。無復仰對矣。上曰。爾之加資。何以爲之乎。鵬翮曰。曾居權管時。以四考居上。爲善治加資矣。上曰。今番亦爲善治。則豈不好哉。前官還債事。爾其滌去舊汚。可也。鵬翮先退。昌熙進伏。上曰。職姓名。昌熙曰。東氷庫別提崔昌熙矣。上曰。藏氷之數爲幾何乎。昌熙曰。爲四萬二千三百張矣。上曰。長廣厚薄。如何。昌熙曰。長廣依其尺數捧上。而時未堅凍。故未能肉厚矣。上曰。聞有點退之事云。爾其點退乎。下吏以爲點退乎。昌熙曰。臣以爲點退。而寧有下吏之點退乎。上曰。爾其晝夜看守乎。昌熙曰。只以捧上時看檢矣。上曰。崔昌熙先汰後拿事。分付當直。賤臣承命出來。分付。聽傳敎。上曰。院隷之傳命。只以數人傳呼。若有檢飭。何敢如是。實注書汰去。命書傳敎曰。近來堂后擧行。極爲慢忽。以至院隷。亦不檢飭。當該注書金載瓚汰去。昇修進伏。上曰。藏氷時。爾不見欺於下吏乎。昇修曰。初無見欺之事矣。上曰。何不下去於玉壺樓乎。昇修曰。臣是看檢於玉壺樓之前矣。上曰。徐昇修拿處事。分付。賤臣承命出。分付當直。命書傳敎曰。不但擧行駭然。筵席擧措。尤極無形。東氷庫別提崔昌熙。先汰後拿。奉常寺參奉徐昇修。拿處。命退。諸臣以次退出。
정조 4년
庚子十二月十一日巳時。上御誠正閣。左承旨入侍時。直提學鄭民始。左承旨李亨逵。假注書趙衍德。記事官金廷龍李集斗。以次進伏訖。上曰。甘結事。何以爲如是乎。民始曰。自昨秋僞造以後。各司踏印以行矣。上曰。政廳書啓中。兵判名下。以別取才懸頉不進。此有古例乎。知入。賤臣承命出。回奏曰。因前例爲之云矣。命書傳敎曰。貶坐旣命申飭。今日政。新除授判書判尹。待下批牌招察任。雖以刑曹言之。判堂有實病。逐日赴衙。勢所難强。而至如貶目之暫時磨勘。有何不能。該房以此知悉。申飭本曹。上曰。直閣來待。賤臣承命出來。分付。命書左相箚批。又命書傳敎曰。承旨房仍。左承旨爲軍士房。又命書傳敎曰。大司成前望單子入之。命退。諸臣以次退出。
정조 4년
庚子十二月十一日午時。上御誠正閣。右承旨入侍時。右承旨徐有防。直閣徐鼎修。假注書趙衍德。記事官金廷龍李集斗。以次進伏訖。上曰。右副承旨入侍。賤臣承命出。召金宇鎭進伏。上曰。右副之病。似未快可矣。宇鎭曰。今得少差矣。上謂鼎修曰。玉堂入直。當在何間乎。鼎修曰。姑未的知矣。命退。諸臣以次退出。
정조 4년
庚子十二月十一日申時。上御誠正閣。坐直承旨入侍時。右承旨徐有防。假注書姜彙鈺。記事官金廷龍李集斗。以次進伏訖。上命書傳敎曰。時囚罪人李養鼎。依本律勘處。放送後草記。出榻敎又命書傳敎曰。申飭之下。無端違牌。事體所在。極涉未安。判尹金熤推考。更爲牌招。亦旣承批。工曹判書尹東晢。一體牌招。出榻敎上命退。諸臣以次退出。
정조 4년
行都承旨徐浩修坐。左承旨李亨逵坐。右承旨徐有防坐。左副承旨李亨元坐直。右副承旨金宇鎭坐直。同副承旨金憙坐。注書二員未差。假注書趙興鎭仕姜彙鈺仕直。事變假注書徐美修仕。
정조 4년
傳于李亨元曰。同副承旨與輪臺官入侍。
정조 4년
徐有防。以弘文館言啓曰。本館下番副修撰臣金履禧。以兼帶東學敎授。今日禮曹褒貶時。晝仕出去之意。敢啓。傳曰。知道。
정조 4년
徐浩修。以議政府司錄。以領右相意啓曰。今日本府貶坐。左參贊洪樂命。尙不出肅。令政院。稟旨牌招。以爲備員開坐之地。何如。傳曰。允。先擧行後謝恩。
정조 4년
李亨逵。以守禦廳言啓曰。本廳諸將官。今年射講居首人。依例別單書入之意。敢啓。傳曰。知道。
정조 4년
李亨元。以義禁府言啓曰。時囚罪人李養鼎。依本律。勘處放送後。草記事。命下矣。李養鼎。依本律。杖八十收贖。奪告身三等。放送之意。敢啓。傳曰。知道。有功議減一等。
정조 4년
又以義禁府言啓曰。李養鼎杖八十收贖。奪告身三等放送事。草記批旨內。有功議。減一等事。啓下矣。李養鼎曾祖彦綱。保社原從功臣云。功減一等。杖七十收贖。奪告身二等之意。敢啓。傳曰。知道。
정조 4년
司諫沈命德。應敎朴天衡。掌令金光岳朴聖泰。持平鄭益祚。獻納安廷玹。校理朴天行。副校理趙鼎鎭柳孟養。正言洪文泳李兢淵。修撰金翊休。副修撰金履禧徐鼎修啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴問。夬正王法。請削黜罪人洪樂純。爲先中途付處。措辭見上答曰。不允。
정조 4년
司諫沈命德。掌令金光岳朴聖泰。持平鄭益祚。獻納安廷玹。正言洪文泳李兢淵啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上答曰。不允。第六件七件事。亟停勿煩。
정조 4년
掌令朴聖泰啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。第五件六件事。亟停勿煩。
정조 4년
正言洪文泳啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死罪人德秀。亟令王府。更加嚴鞫。夬正王法。請逆賊尙魯。亟施孥戮之典。李溎。本以鄙微之人。粗挾狡黠之才。平生所營。爲不越乎患得失三字。甘作權門之押容。轉爲逆黨之死友。凶謀祕計。無不與聞。東面跳踉。躐取華腴。則前席出涕。入座媒固。莫掩宵小之態。而於渠猶薄物細故。及夫厚麟諸賊逆節旣露之後。首發請討之疏。實急脫身之計。而公議莫眩。負犯難容。則要藉權姦之聲勢。復爲相府之記室。一席盡弊。百計獻媚。餘焰所畏。片言不加。尙逭黨與之誅。偃處郊畿之間。朝籍自如。崇秩依舊。邦憲太寬。輿情愈激。請判書李溎。亟施島配之典。措辭見上答曰。不允。第九件事。亟停勿煩。末端事。目下急務。正在舊染汚俗。咸與維新。何必抉摘。亟停勿煩。
정조 4년
庚子十二月十二日辰時。上御誠正閣。輪對官入侍時。同副承旨金憙。假注書姜彙鈺。記事官金廷龍李集斗。軍器判官李在倫。內資奉事黃仁熙。內贍直長李性重。司導直長柳煥星。以次進伏訖。上曰。奎章閣直提學入侍。賤臣承命出。分付還入進伏。上曰。承史進前。憙進伏奏曰。宗簿正李顯永蒙點爲輪對官。方詣闕下。而身有實恙。莫可入侍云。故敢此仰達矣。上曰。李顯永之爲宗簿正屬耳。其已肅謝乎。憙曰。姑未肅謝矣。上曰。然則禮曹。當以未肅謝懸頉矣。憙曰。事誠然矣。回啓曰。宗簿正李顯永。旣未肅謝。則禮曹書啓。所當懸頉。而不爲懸頉。至於受點。而不得入侍。事甚未安。當該禮曹堂上。推考警責。何如。上曰。依爲之。出擧條上曰。輸對官進前。在倫進伏。上下詢職姓名及職掌後。命奏遺在。在倫曰。甲衣二百八十部。環刀二百八十柄。冶匠十五名矣。上曰。誰族。在倫曰。別無近族。而宗班後裔矣。上曰。所懷。在倫曰。所懷則無矣。上命退。仁熙進伏。上下詢職姓名及職掌後。命奏遺在。仁熙曰。淸蜜十五石六斗六升。眞油五石十二斗矣。上曰。誰族。仁熙曰。無近族矣。上曰。所懷。仁熙曰。所懷則無矣。上命退。性重進伏。上下詢職姓名及職掌後。命奏遺在。性重曰。小豆五十五石十斗。小麥一千六百石五斗。造米七十四石十四斗。上末無遺在。而加用七十二斤矣。上曰。所懷。性重曰。所懷則無矣。上曰。誰族。浩修曰。似是李致中之族矣。性重曰。非矣。承旨不知矣。臣與宗簿正李顯永。爲九寸矣。上曰。何時初入仕。性重曰。丙申年爲初仕矣。上曰。小科爲之乎。性重曰。未得爲之矣。上命退。煥星進伏。上下詢職姓名及職掌後。命奏遺在。煥星曰。粳米三百三十九石零。稷米十九石。中米一千三百三十五石。黃斗五百三十四石矣。上曰。所懷。煥星曰。所懷則無矣。上曰。誰族。浩修曰。柳煥猷之族矣。上命退。上曰。直提學進前。浩修進伏。上曰。冊錄持入乎。浩修曰。持來矣。上曰。讀奏。可也。浩修讀奏。上曰。大學衍義之書。予嘗好之。而唐本之好者。卒難得見矣。此錄中。有唐本云。須從近覓入也。仍命退。諸臣以次退出。
정조 4년
庚子十二月十二日申時。上御誠正閣。左副承旨入侍時。左副承旨李亨元。徦注書姜彙鈺。記事官金廷龍李集斗。以次進伏訖。上曰。翰林所謄冊持入。賤臣承命而出。持冊三卷還入進伏。上曰。分付政院。往都承旨家。今日入侍時。所持來冊錄。持來以入也。賤臣承命出。分付。上曰。趙興鎭今年正月日記。若已修來。持入也。賤臣。承命而出。持望後日記還入進伏。上曰。日記持來乎。賤臣曰。望前日記則姑未入來云矣。上曰。待望前日記入來。竝爲裝冊以入也。賤臣承命出。分付。上命集斗。讀奏近年以來御製文。集斗讀奏訖。亨元啓曰。頃者洪忠道前兵使今秋試射放中不中都居末守令。誤爲修啓。故臣於其時。適在該房。以改修整。卽爲啓聞之意。有所筵稟知委矣。今已踰月。尙不擧行。雖未知兵使之間經遞易。致此遲滯。而事係軍務。則若是稽緩。誠極駭然。當該時兵使李得濟。從重推考。原狀啓卽速修整上送之意。分付該曹。何如。上曰。依爲之。事極駭然。令該道道臣。爲先捉致營校。稽滯委折。嚴問取招以聞。可也。出擧條上命退。諸臣以次退出。
정조 4년
庚子十二月十二日申時。上御誠正閣。右副承旨入侍時。右副承旨金宇鎭。假注書趙衍德。記事官金廷龍李集斗。以次進伏訖。上命書臺啓批答訖。上謂集斗曰。文集抄。幾何修正乎。集斗曰。已盡抄錄。而今方以世次考定矣。命退。諸臣以次退出。
정조 4년
行都承旨徐浩修坐。左承旨李亨逵坐。右承旨徐有防坐直。左副承旨李亨元坐。右副承旨金宇鎭坐。同副承旨金憙坐直。注書二員未差。假注書趙興鎭仕姜彙鈺仕直。事變假注書徐美修仕。
정조 4년
大殿王大妃殿惠慶宮。政院玉堂口傳問安。答曰。知道。
정조 4년
李亨逵啓曰。禁衛將官來言。今日本營軍兵。日次私習云矣。敢啓。傳曰。知道。
정조 4년
吏曹口傳政事。注書金載瓚。
정조 4년
徐有防。以禮曹言啓曰。來辛丑年正朝百官陳賀及命婦朝賀。磨鍊節目。依所啓施行事。判下矣。在前陳賀時。百官依例行禮於外庭。而至於命婦朝賀則權停。今番。何以爲之乎。敢稟。傳曰。知道。節目混踏啓字。此草記勿施。
정조 4년
庚子十二月十三日辰時。上御誠正閣。右承旨入侍時。右承旨徐有防。假注書姜彙鈺。記事官金廷龍李集斗。以次進伏訖。上曰。右副承旨入侍。出榻敎賤臣承命而出。與右副承旨金宇鎭。階入進伏。上曰。吏曹參判留待。賤臣承命出。分付。上曰。都承旨入侍。出榻敎賤臣承命而出。與都承旨徐浩修。偕入進伏。上曰。往藝文館。持冊錄詳考乎。浩修曰。臣已往考矣。上命退。諸臣以次退出。
정조 4년
庚子十二月十三日未時。上御誠正閣。直提學入侍時。吏曹參判鄭民始。行都承旨徐浩修。假注書趙衍德。記事官金廷龍李集斗。以次進伏訖。上曰。各司褒貶。幾何爲之乎。浩修曰。庶皆爲之矣。民始曰。典醫監貶坐。以一堂上兪彦鎬。尙不上來。故姑未開坐云矣。上曰。該司之不爲褒貶者。使之申飭。可也。浩修曰。聞之則刑曹雖未開坐。而明當爲之云矣。民始曰。出六講守令講。自是古例。而到今考講之法。反不如照訖講矣。上曰。此是大典乎。民始曰。然矣。上曰。何許蔭官應講乎。民始曰。未進士南行爲之矣。上曰。今政初仕。爲幾窠乎。民始曰。有參奉四窠。監役一窠。守奉官三窠矣。上曰。薦狀。何以爲之乎。民始曰。各司直送吏曹矣。上曰。刑判之疏。何爲而有是言也。民始曰。平日所言。恒在於明義理處。故有所眷眷者。可見矣。上曰。其爲疏也。言其近來之人所不言。可尙其志矣。民始曰。刑判常慮其人心之陷溺。以嚴其隄防之道。故有是言矣。上曰。大司諫連爲違召。期於必遞。其與義駿。爲幾寸乎。浩修曰。爲五寸親矣。民始曰。凡係討逆之道。惟在嚴懲討。而至於疏釋之節。專在於自上處分。在下之人。固當隨其處分而奉行矣。上曰。左相病勢。何如。浩修曰。尙未快可。失音轉甚矣。上曰。李兢淵疏中漁箭事。可以變通之事乎。民始曰。此實可爲之事矣。只以均廳主管。故非但爲弊。所失且大矣。以惠廳事言之。三十年前貢物米餘儲。每一年爲四萬石。而計其十年。則應爲四十萬石矣。今無一包所存。未知用於何處。而戶曹亦然。是甚可怪矣。上曰。惠廳亦有排朔乎。民始曰。洪奉朝賀在惠堂時。以爲劃定之事矣。上曰。金孝大方在何處乎。浩修曰。今往廣州云矣。上曰。廣尹之爲政。何如。浩修曰。姑未聞革弊之政。而亦無疵害云矣。民始曰。正卿之排望苟簡。雖欲自下陞付。此亦無路。下至翰林。亦可無推用之階。是爲可悶矣。上曰。翰林事果爲乏人。是所悶慮者也。民始曰。臣環視承文參下。實無可合人矣。且以今番都政言之。方有茂朱善山二窠。而全無可差之人。是實難堪矣。上曰。許多蔭官。盡去何處乎。武弁亦然。旣怪且悶矣。民始曰。果然矣。上曰。內閣入直。只以直閣待敎。交相遞直。則有若長番。依吏曹假郞廳例。差出假官。使之輪直。何如。民始曰。如是爲之則甚宜矣。民始先退。命書傳敎曰。前注書金載瓚仍任前職。本院貶坐。使之明日擧行。命退。諸臣以次退出。